Gandia, referent a la Comunitat Valenciana per l?incentiu que atrau potents inversions hoteleres
09 abril 2025

## Gandia, referent a la Comunitat Valenciana per l?incentiu que atrau potents inversions hoteleres09 abril 2025Última actualització: 09 abril 2025

![](../gestion/img/db6b0a5e7725c92a9163bbfb18bc20d28e99678515aa45b65f6a8e7892075c97.jpeg)  
  

La L’alcalde de Gandia, **José Manuel Prieto**, ha intervingut aquest dimecres en la Jornada **Investor Day**, organitzada per HOSBEC (Associació Empresarial Hotelera i Turística de la Comunitat Valenciana), a l’Auditori ADDA d’Alacant. Una cita de referència per analitzar les claus del futur del sector. Prieto ha participat en el bloc dedicat a l’aposta municipal per la inversió hotelera i el desenvolupament turístic des de les entitats locals, compartint taula amb representants de Benidorm, Cullera, Torrevieja, Borriana, Alcoi, la Vila Joiosa i San Javier.

Durant la seua intervenció, el primer edil ha explicat el model turístic i de ciutat, basat en els valors de la qualitat i la sostenibilitat, “_no sols com a destinació turística sinó com un lloc on emprendre un projecte de vida i quedar-se a viure_”.

Gandia està vivint una de les majors transformacions, gràcies a una combinació de polítiques públiques innovadores i la confiança del sector privat. Un dels elements més destacats d’aquest procés és l’incentiu hoteler posat en marxa per l’Ajuntament, que ha demostrat ser una eina eficaç per atraure noves inversions i afavorir la modernització de la planta hotelera. Aquesta mesura permet als hotels ampliar el seu volum edificat fins a dues plantes addicionals a canvi d’una cessió del 10% de superfície en zona verda i un 5% en dotacions públiques. A més, els projectes han d’incloure places d’estacionament proporcionals a la superfície construïda, contribuint així a l’ordenació urbana sostenible.

“_Vam començar aplicant aquest incentiu a la platja en 2007, i aquest 2024 l’hem estès a tota la ciutat. El resultat és clar: estem generant noves oportunitats econòmiques, ocupació i riquesa per als nostres veïns i veïnes_”, ha afirmat Prieto.

Amb aquesta mesura, en els últims anys s’han beneficiat 3 hotels (dos, en l’últim any), tant de nova construcció com de reformes: l’Hotel Senator, Hotel Sofía o l’hotel al Clot de la Mota. A més, està previst que pròximament se’n puguen beneficiar 2 més, un a la platja i l’altre a la ciutat.

L’alcalde també ha posat en valor els 40 milions d’euros en inversió privada hotelera, tant en nous hotels com el Sofía i l’Índigo i l’eco càmping Ohai, com en reformes com les de l’Hotel Principal, Hotel Riviera i Hotel Tres Anclas.

Gandia es consolida així com la quarta ciutat de la Comunitat Valenciana amb major capacitat hotelera, superant les 6.700 places en hotels i 1.710 en càmpings.

  

**Últimes dades d’ocupació hotelera (Hosbec)**  
L’alcalde també ha fet referència a les últimes dades de HOSBEC. En 2024, l’ocupació hotelera a Gandia ha augmentat un 9% respecte a l’any anterior, amb una mitjana anual del 85%. La ciutat ha trencat la barrera de l’estacionalitat, assolint nivells d’ocupació superiors al 30% al novembre i 35% al desembre, i ha experimentat un creixement destacat del turisme internacional, amb increments del 41% al gener i del 38% al febrer.

En la seua intervenció, l’alcalde també ha subratllat que Gandia ja no és només una destinació de sol i platja, sinó un model de ciutat intel·ligent i habitable, que aposta per un desenvolupament turístic responsable i amb visió de futur. “_Una ciutat bona per al turisme ha de ser primer una ciutat bona per viure. Aquest principi guia totes les nostres polítiques públiques”_.

  

**Més de 114 milions d’euros en inversions**  
Gandia compta amb una ambiciosa estratègia de transformació urbana que mobilitza més de 114 milions d’euros en inversions públiques i privades, i amb tres Plans de Sostenibilitat Turística per valor de més de 7 milions d’euros. Entre els projectes més destacats figuren la remodelació del port, amb la seu de l’Institut Espanyol d’Oceanografia, i el nou pavelló Gandia Arena, que començarà a construir-se després de l’estiu i serà un referent per a esdeveniments esportius, culturals i d’oci.

  

**Sostenibilitat i diversificació de l’oferta**  
Prieto també ha fet èmfasi en què la ciutat ha sigut reconeguda pels seus avanços en eficiència energètica, gestió de l’aigua i ampliació de zones verdes. Amb més d’1,75 milions de metres quadrats de parcs i jardins, una xarxa d’aigua potable digitalitzada i lluminàries LED en el 98% de l’enllumenat públic, Gandia es posiciona com un referent en compliment dels Objectius de Desenvolupament Sostenible de l’Agenda 2030.

La diversificació de l’oferta turística és un altre dels punts forts del model Gandia. Al llarg de l’any, la ciutat acull una completa agenda d’esdeveniments culturals, esportius, gastronòmics i festius, com el Concurs Internacional de Fideuà i Gastronomia, les Falles, la Setmana Santa, festivals com el Pirata i el Mediterránea, i activitats de turisme patrimonial o turisme esportiu.

“_Volem continuar facilitant inversions perquè volem el millor per als nostres ciutadans i visitants. Volem ser els millors amfitrions, i per a això necessitem un turisme ètic, sostenible i amb visió de futur_”.

Per la seua banda, el president de HOSBEC, Fede Fuster, ha afirmat: “_no hi ha cap dubte que Espanya s’ha posicionat com una de les destinacions favorites per als inversors, i que la Comunitat Valenciana té una gran oportunitat per desenvolupar una bona part d’aquesta inversió_”, i ha posat en valor que “ajuntaments com el de Gandia han apostat clarament pel desenvolupament hoteler en el seu terme municipal com a vector de riquesa, ocupació i fixació de progrés en el territori”.